**Skriftlig beretning 2011**

Af Ulla Erlandsen

Indledning

Skolestruktur Dragør

Arbejdsmiljø

Rummelighed/inklusion

Læseprojekt ”Vi læser for livet”

Overenskomst 2011

Kort nyt fra året det gik

**Indledning**

Folkeskolen og lærerne var i 2010 endnu engang til debat og trak overskrifter i alle medier. Regeringen med Lars Løkke Rasmussen indledte året med, som jeg omtalte i den skriftlige og mundtlige beretning i 2010, det såkaldte 360 graders eftersyn af folkeskolen, der skulle munde ud i et nationalt partnerskab om folkeskolen.

Vi fik ny undervisningsminister Tina Nedergaard, og hun bekendtgjorde, at hun lagde vægt på samarbejde og demokrati, det lød som om, at hun var indstillet på at være i konstruktiv dialog med parterne omkring folkeskolen, så det så jo sådan set positivt ud, men virkeligheden blev alt andet end positiv.

Vi befandt os hele året stort set i en orkan, hvor den ene efter den anden dagsorden hvirvlede ned over folkeskolen og lærerne. Folkeskoler over hele landet har været udsat for massive forringelser, resultaterne har været skræmmende, der er ingen sammenhæng mellem ønsket om en ”Skole i verdensklasse” og ressourcer. En skole i verdensklasse er et investerings- og ikke et spareprojekt.

Regeringen nedsatte det såkaldte Rejsehold, der fik som bunden opgave at rejse ud i landet og observere virkeligheden og samle viden om folkeskolen. Rejseholdet var sammensat af personer, der mest var kendetegnet ved, at de ikke havde deres baggrund i folkeskolen. Et fundament af viden er faktisk en god ting at have, når man skal vurdere og komme med anbefalinger. Det var måske en af årsagerne til, at da Rejseholdet i juni kom med sine ti anbefalinger, var de karakteriseret ved ikke at have hold i forskning, men udelukkende i ”synsner”. En anden årsag kan findes i den kendsgerning, at formålet klart har været af ideologisk karakter og et ønske om, at verdens ifølge Lars Løkke dyreste folkeskole skulle levere bedre karakterer for færre ressourcer.

Danmarks Lærerforening bakkede op om forslaget om et nationalt partnerskab og gik ambitiøst ind i projektet. I løbet af foråret tog foreningen flere initiativer, dels med debatoplæggene: ”Folkeskolen til debat – brug lærerne og ”Vores skole – i et globalt perspektiv” og i samarbejde Danske Skoleelever, Skolelederforeningen, Skole og Samfund, KL og DI formulerede foreningen et politisk udspil med konkrete anbefalinger til Marienborg mødet i maj.

Folkeskolen var i den grad i fokus og alt tegnede til, at folkeskolen ville blive et af de store temaer i en kommende valgkamp.

På kongressen i september fortalte Anders Bondo, at han skulle deltage i Marienborg møde den 29. september, han gav udtryk for, at han var noget usikker på, om det ville blive et reelt partnerskab, og om der overhovedet ville ske noget. Anders sagde, at han ikke ville deltage i et partnerskab, hvor han skulle blåstemple initiativer, foreningen ikke går ind for, han henviste bl.a. til offentliggørelse af test eller en underminering af enhedsskolen.

Anders sagde endvidere, ”at DLF søger indflydelse, vi vil ikke stå på sidelinien eller marchere, men tage initiativer, være vedholdende, søge indflydelse og samarbejde med andre uden at gå på kompromis. Foreningen afviser ikke forslag uden at stille konstruktive forslag.”

Som alle sikkert kan huske gik Anders profeti i opfyldelse. Regeringen fremlagde i uden nogen som helst form for samarbejde 7-målsætninger for folkeskolen. I den undrende offentlighed kunne man ved den lejlighed opleve undervisningsministeren og Anders Bondo i et heftigt skænderi for åben skærm. Ministeren erklærede, at foreningen ikke ville medvirke til at lave en bedre folkeskole, men som jeg har beskrevet ovenfor, var DLF kommet med mange konstruktive forslag. De seneste kom umiddelbart før Marienborgmødet, hvor DLF fremlagde tre konkrete forslag om at: Halvere antallet af unge der forlader folkeskolen uden de nødvendige læsefærdigheder i løbet af en 5-årig periode, halvering af lærere på sygedagpenge og førtidspension i løbet af en 5-årig periode, og alle unge skal være i uddannelse et år efter, at de har forladt folkeskolen.

Herefter gik det slag i slag med offentliggørelse af PISA-resultaterne og regeringens udspil til en folkeskolereform.

Regeringen benyttede PISA- undersøgelsen som afsæt for at promovere forslag til ny folkeskolereform i håb om at vinde et kommende valg. Det må man så sige ikke lykkedes særlig godt, dels fordi det ville være det 29. forslag som regeringen i sin 10-årige periode har vedtaget og dels fordi, at de mange lovændringer tilsyneladende har været virkningsløse.

PISA-undersøgelsen viste som bekendt, at eleverne var blevet dårligere til matematik, i dansk stod vi stille, og der var en lille fremgang i naturfag, det er ikke en vinderhistorie.

Flere forskere gav i pressen udtryk for, at forslagene rummede forkerte tiltag, som var i direkte modsætning til forskningsresultater og igen handlede om at overstyre skolen. Offentliggørelsen af test er helt ude i skoven i forhold til forskningen og erfaringer fra andre lande, og forslaget om at fjerne loftet for antallet af elever var helt uspiseligt.

Der gik ikke lang tid før, at forslaget om megaklasser var trukket tilbage, i det hele taget er der blevet meget stille om den folkeskolereform.

Det skal blive spændende og se, hvad der ellers kan nå at dukke op på folkeskoleområdet, men et god råd vil være at overgive initiativerne til dem, der har forstand på folkeskolen.

**Skolestruktur Dragør**

Det var ikke kun på landsplan, at folkeskolen var et af de store debatemner. I de lokale aviser har skolestrukturdebatten i Dragør trukket store overskrifter og et utal af læserindlæg.

Lærerne, skolebestyrelserne og forældre har været meget aktive i den debat, de har i deres bestræbelser for at få indflydelse udført et flot arbejde, som de bør have megen ros for.

Undertegnede har stået for et par indlæg i Dragør Nyt og desuden været interviewet i P4 og sammen med en elev, skolebestyrelsesrepræsentant og lærer været i TV2 Lorry.

Den aktuelle situation i Dragør er lige nu, at kommunalbestyrelsen den 27. januar 2011 traf følgende beslutning om skolestrukturen, der skal træde i kraft 1. august:

En model der indebærer 2 skoler på 4 matrikler, og en ledelsesmodel der medfører, at der bliver 2 skoleledere og 4 viceskoleledere. Dragør Skole bliver fusioneret med Nordstrandsskolen og Skolen ved Vierdiget med St. Magleby Skole.

Der bliver nedsat styregrupper, der skal medvirke til at indfase modellen, der desuden indbefatter 2 SFO’er en pr. skole.

Konservative og liste T har klaget til statsforvaltningen over den administrative fusionering, som efter deres opfattelse burde have været sendt ud i ny høring. Forvaltningens og det politiske flertals holdning er, at der ikke er tale om en ny model i forhold til den model, der har været i høring. Denne beslutning er ifølge deres mening et skridt på vejen i processen fra 4 skoler til 2 skoler. Dette har de fået medhold i fra Undervisningsministeriet og kommunens egne jurister.

Hvordan det ser ud, når vi når frem til generalforsamlingen er ikke til at sige. I Dragør skifter kommunalbestyrelsen hele tiden holdning, ændrer og tager nye beslutninger.

Vi har siden juni måned 2010 været vidne til flere forskellige udkast til ny skolestruktur, så her følger et kort indblik i historikken:

Dragør Kommunes økonomi skranter alvorligt, og som mange andre kommuner i landet har kommunen i 2010 været ude i flere store sparerunder, der desuden medførte afsked af en økonomi- og kommunaldirektør

I april 2010 blev det besluttet at genåbne budgettet på skoleområdet, det medførte en reduktion i skolebudgettet med 3 %, der blev 2 % mindre end den først annoncerede 5% besparelse. Det betød en stillingsreduktion på 5 lærere, som kunne findes ved naturlig afgang. Ved samme lejlighed blev det meddelt, at der ville være samme besparelse i budget 2011, det ville simpelthen være umuligt at spare mere og bevare kvaliteten.

TR’erne i Dragør sendte som reaktion et fællesbrev om konsekvenserne af besparelserne til samtlige kommunalbestyrelsesmedlemmer.

Der gik dog forlydender om, at der i det politiske system blev drøftet en ændring af skolestrukturen, så vi var klar over, at der måske var noget under opsejling.

I starten af juni vedtager kommunen en kommuneplan, hvor det fremgår, at der skal kigges på en omstrukturering af skolevæsenet. Ressourcerne skal bruges på eleverne og ikke på bygninger.

På kommunalbestyrelsesmøde den 24. juni tager man en beslutning om at Dragør skole og Nordstrandsskolen skal fusioneres til en skole, der skal placeres på Nordstrandsskolen, Skolen ved Vierdiget skal fusioneres med Store Magleby Skole med placering på Store Magleby Skole.

I slutningen af august 2010 forelægger Direktionen på budgetseminar i forbindelse med kommunens genopretningsplan to scenarier, som de første trin på vejen til en omstrukturering af skolevæsenet i Dragør. For at gøre forvirringen total iværksætter man 2. september høringen om skolestrukturforslaget fra den 24. juni med høringsfrist 10. november.

I forslaget på budgetseminariet var der opstillet to scenarier for en hurtig lukning af Skolen ved Vierdiget..

I det ene scenarie skulle eleverne fra skolen spredes ud på de øvrige 3 skoler med den følgevirkning, at rigtig mange af klasserne i Dragør ville få klassekvotienter på over 29. Det andet scenarie gik ud på, at man ville etablere et spor i midlertidige pavilloner og sprede eleverne fra det andet spor på de 3 tilbageværende skoler.

Dragør kommunes økonomi har det rigtig skidt, og kommunen så med det forslag en mulighed for at få hurtige penge i kassen.

Men det er ikke en undskyldning for at fremsætte ikke gennemtænkte panikforslag til løsning af kommunes økonomiske problemer, der i den grad er ødelæggende for lærernes arbejdsmiljø og elevernes undervisning.

**Arbejdsmiljø**

Den 1. oktober 2010 trådte en ny lov om Arbejdsmiljø i kraft

Begrebet sikkerhed blev erstattet med arbejdsmiljø, og der kom med lovens vedtagelse ændringer vedr. organiseringen af arbejdsmiljøarbejdet og uddannelsen af arbejdsmiljørepræsentanterne (AMR).

Arbejdsmiljøområdet bliver i højere grad aftalebaseretfrem for at være lovreguleret, hvilket godt kan være bekymrende.

Uddannelsen for AMR blev ændret således at en nyvalgt AMR **skal** gennemføre en certificeret arbejdsmiljø-uddannelse **indenfor** de første tre måneder, at der endvidere skal **tilbydes** 2 dages uddannelse indenfor det første år, og at der herudover skal **tilbydes** 1½ dags kursus pr. år.

I kreds 13 afholder vi 4 årlige møder med arbejdsmiljørepræsentanterne fra kredsens skoler. Mødernes formål er dels at udveksle erfaringer, og dels at give mulighed for at drøfte arbejdsmiljørelaterede emner.

Danmarks Lærerforening tilbyder en årlig kursusdag for nyvalgte AMR, i 2010 deltog der 5 AMR fra kredsen.

I samarbejde med det forpligtende samarbejde Hovedstaden Øst har vi udgivet pjecen ”Procedure ved arbejdsskader”, der er udleveret til arbejdsmiljø- og tillidsrepræsentanterne (TR).

AMR skal samarbejde med skoleleder og TR om fag- og opgavefordeling. AMR skal inddrages i om der for enkelte er balance mellem opgaver og ressourcer, den samlede arbejdsbelastning skal vurderes for den enkelte lærer, opgaverne må ikke udgøre en risiko for, at man bliver syg.

**Rummelighedsundersøgelse**

Kredsen har umiddelbart inden vinterferien afsluttet en undersøgelse af rummeligheden. Undersøgelsen var en opfølgning på den rummelighedsundersøgelse, vi foretog i efteråret 2007. Da et af formålene er, at kunne vurdere om der er sket en udvikling til det bedre, var det med de samme spørgsmål som i 2007.

Det overordnede formål er at få et bredere kendskab til de problemer, vi hører, det giver for lærerne at rumme uhåndterbare elever, hvor meget det fylder, i hvilken grad det påvirker undervisningen for de øvrige elever, hvilke handlemuligheder lærerne oplever de har, hvordan det påvirker den enkeltes arbejdsmiljø og som det væsentligste, hvad hjælper, og hvordan kan vi gøre det bedre.

Derudover har regeringen en målsætning om at 96 % af eleverne i specialklasser og specialskoler skal inkluderes i normalundervisningen, vi skal derfor have fokus på, hvordan vi sikrer, at eleverne får den rette undervisning.

Vi har på nuværende tidspunkt ikke resultaterne fra undersøgelsen på Dragørs skoler, det vil der blive fulgt op på i den mundtlige beretning.

Næstformand Henrik Nielsen har stået for den tekniske del af undersøgelsen, der denne gang foregik via LærerIntra.

**Henrik har denne konklusion på rummelighedsundersøgelse 2011 i Tårnby:**

|  |
| --- |
| Undersøgelserne er ikke helt sammenlignelige med sidste undersøgelse, da der er ændret lidt i svarmulighederne.  Der er 215 besvarelser på undersøgelsen inden for normalundervisningen og der er 70 besvarelser på undersøgelsen inden for specialundervisningen. For begge undersøgelser gælder det, at ingen skoler i nævneværdig grad skiller sig ud fra det samlede resultat.  I forhold til sidste rummelighedsundersøgelse er tendensen, at der er sket en klar positiv udvikling, det opleves, at der er bedre hjælp at hente hele vejen rundt fra team, støttelærer, AKT-lærere mm., ledelse og PPR. Men der er stadig problemfyldte områder, der fylder meget hos lærerne, især de urolige elever, så undersøgelsen skulle gerne lægge op til en diskussion om, hvad der kan gøres anderledes for at afhjælpe den enkelte lærers arbejdspres.  Lærere i begge undersøgelser har peget på, at enkelte elever stadig tager uforholdsmæssigt meget af klassens tid, 88 % har svaret i høj grad eller nogen grad, og 52 % siger i nogen grad og 14 % i høj grad, at det kan være svært at gennemføre undervisningen på grund af enkelte elever. 68 % siger at enkelte elever i nogen- eller høj grad ikke retter sig efter anvisninger. Disse elever tager også uforholdsmæssigt meget tid af teamtiden, 87 % har svaret i høj- eller nogen grad. Men samtidig oplever en stor andel af lærerne støtte i teamet (94 %). Der er også god støtte at hente fra skoleledelsen, 92 % siger i nogen- eller høj grad.  AKT-lærer og 2-lærer ordninger opleves som en stor hjælp, henholdsvis 75 % og 86 % har svaret i høj- eller nogen grad. Familieklasser har en lidt lavere score (51 %) og nogle kommenterer, at det er en stor hjælp mens eleverne er i familieklasse, men det har ikke den store effekt når de vender tilbage til klassen.  Forældrene vil gerne samarbejde (77 %), men lærere inden for specialundervisningen peger på at en del forældre ikke magter at indgå i samarbejdsrelationer, flere lærere har i deres kommentarer efterlyst midler til at kunne tvinge forældre til samarbejde.  Samarbejdet med PPR og den deraf følgende støtte opleves stadig meget forskelligt af lærergruppen, men dog noget bedre siden sidste undersøgelse. Mange lærere vil gerne have en fast tilknyttet psykolog på skolen. Mange lærere er ikke klar over, at der er et samarbejde mellem PPR og Familieafdelingen.  Mange lærere efterlyser mere uddannelse i forhold til rummelighed, specielt inden for det specialpædagogiske (37 %) og AKT (26 %).  Hele undersøgelsen er tilgængelig på fællesintra under værktøj, evaluering, spørgeskemaundersøgelser.” |

Du kan på vores hjemmeside under generalforsamling 2011 se resultaterne fra begge undersøgelser, her kan du desuden se udviklingen fra 2007 til 2011. Første kolonne angiver svar i 2011 og anden kolonne (i parentes) svarene fra 2007.

Kredsstyrelsen udarbejdede på baggrund af konklusionen ved sidste undersøgelse en række anbefalinger, som bl.a. blev forelagt i Hovedsamarbejdsudvalget og derudover har dannet grundlag for vores drøftelser og samarbejde med Børne- og Kulturforvaltningen.

**Anbefalinger fra 2007:**

|  |
| --- |
| * Kendt procedure for arbejdsgange i forbindelse med vanskelige elever (vide hvem der gør hvad) * En udbygning af de fysiske rammer, så der er mulighed for at arbejde med rummelighed i klasselokalet og faciliteter til holdundervisning * Forebyggende sparring af lærerne * Mulighed for hjælp i akutte situationer * 2-lærerordninger, støttelærere (undersøgelsen viser, at det har en positiv effekt) * Akut beredskab (her og nu) * Et alternativt tilbud til de elever, der efter at andre foranstaltninger er forsøgt ikke kan rummes i en normalklasse * Fokus på de andre børns undervisningsmiljø (i klasser der skal rumme vanskelige børn) * Mulighed for åben konsultation hos psykologerne for forældre og lærere (eksempelvis åben hver dag fra 13.00 – 15.00) * Ekstreme børn skal helt ud, der er elever, der ikke kan rummes. * Uddannelse til lærerne * Udbygge alternative tilbud – satse på mange fronter |

Jeg anser det for meget positivt, at undersøgelsen angiver, at der er sket en forbedring på flere områder, der er stadig udfordringer, hvor der er plads til udvikling af arbejdsgange og indsats, og det skal vi medvirke til kan blive bedre. Derudover ros til Tårnby Kommune for at have oprettet en specialskole for elever med diagnoser, der, som jeg ser det, er i overensstemmelse med flere af vores anbefalinger fra 2007.

Da undersøgelsen blev afsluttet umiddelbart inden vinterferien har kredsstyrelsen ikke haft mulighed for at forholde sig til resultaterne, de vil derfor indgå i vores videre arbejde i det kommende år.

Mange lærere har givet sig tid til at skrive kommentarer, det er interessant læsning, og der er gode input, og de vil ligeledes indgå i vores arbejde.

**Læseprojekt**

Danmarks lærerforening har taget initiativ til et Læseprojekt.

DLF blev som jeg har beskrevet i min indledning kørt ud på et sidespor af regeringen i forbindelse med regeringens projekt folkeskolen.

DLF vil med læseprojektet vise, at mens de andre ikke kan finde på andet end at slås om folkeskolen, så kommer foreningen med et konkret forslag til, hvordan vi kan løse problemet med de dårlige læsere.

Strategien er, at få placeret DLF centralt i det skolepolitiske landskab samt at skabe et positivt billede af DLF i befolkningen ved, at man som fagforening går i spidsen, tager initiativ og ansvar for at medvirke til at løse et problem, og at vi baserer vores løsninger på forskning i modsætning til regeringen.

DLF har afsat 5 mill. kr. af formuen til projektet. 5 mill. kr. er en dråbe i havet, når det handler om at løse læseproblemet, men DLF håber, at flere interesserede parter vil gå med i projektet, bl.a. har man en forventning om at diverse fonde vil bidrage økonomisk

Læseprojektet skal især sætte fokus på den faglige læsning. Vi ved, at vi har fået løftet de mindste klasser, men mellemtrinet og udskoling halter langt bagefter.

Den foreløbige projektbeskrivelse er kort skitseret:

* Formidle viden om læsning og aktivere den
* Projekt besluttes på den enkelte skole
* Kreds/kommune ruller ud

Initiativet skal skabe en bevægelse, så det bliver dagsordensættende, projektet skal hele tiden være under udvikling.

DLF har i flere omgange forsøgt at stille forslag om læseprojekter første gang var i 2004 med ”Gør en god skole bedre”. Et par år efter stillede DLF på en kongres forslag om en national aftale til daværende uv.minister Ulla Tørnæs, og forslaget blev igen stillet da Bertel Haarder blev uv. minister. Sidst har DLF stillet forslaget i forbindelse med partnerskabet om folkeskolen. *(det er som bekendt ikke lykkedes)*

**Overenskomst 2011**

I overenskomstperioden 2008 – 2011har lærerne fået en markant lønstigning, vi nåede lige at få indgået overenskomst (OK) 2008, mens Danmark ifølge daværende finansminister Thor Pedersen kunne købe hele verden, og det afspejlede sig i det resultatet, vi fik ved OK08.

Vores flotte resultat medførte, at vi for første gang på det offentlige område fik større lønstigninger end det private arbejdsmarked. Det kunne så være ganske fint, men da vi har en aftale om en reguleringsordning, der skal sikre parallelitet mellem det private og offentlige betød det, at vi i den sidste del af OK-perioden skulle være gået ned i løn. Reguleringsordningen blev pr. 1. oktober 2010 opgjort til 1,55 %, heraf betalte vi 0,32 % pr. 1. april 2010. Det betyder, at vi på forhånd skylder arbejdsgiverne1,23 % til 1. april 2011, som dermed skal fraregnes ved vores kommende overenskomstfornyelse.

Man kan for nuværende høre formand for henholdsvis FOA og Sundhedskartellet udtale, at de ønsker reguleringsordningen afskaffet, mens Anders Bondo ønsker den bevaret.

Det er første gang at reguleringsordningen går i negativ, så det er nok noget panikagtigt at tale om en afskaffelse.

Vi har som ved tidligere overenskomster været igennem et forløb, hvor DLF har udsendt forslag til kravopstilling til debat i kredsene. Kredsene har indsendt forslag til krav, og DLF’s kongres vedtog på kongressen i september 2010 de endelige forslag til krav.

Hele processen har været præget af, at den økonomiske situation ikke just ser særlig lys ud. Derfor har kravet om generelle lønstigninger været topprioriteret.

Status som det ser ud lige nu er, at KTO og KL har opnået enighed om følgende, som dog kun bliver en realitet, hvis der bliver indgået et samlet forlig.

* Seniordage fortsætter med den justering, at hvis man ønsker udbetaling er det fremover med 0,47 % af den pensionsgivende årsløn mod nu 0,4 % af årslønnen.
* Vedr. MED bliver der justeringer/forenklinger mere aftalebaseret og det bliver muligt at løfte uenigheder om manglende information.
* Vedr. arbejdsmiljø, arbejdsmiljørepræsentanternes (AMR) opgaver indskrives i aftalen med henblik på kunne danne grundlag for forhandling om funktionsløn for AMR.
* For tillidsrepræsentanter (TR) indskrives et forstærket fokus på behov for sikring af TR’s kompetenceudvikling.
* Ret til frivillig forhøjelse af pensionsbidrag ved at man selv indbetaler som kronebeløb eller % del. Bidraget fratrækkes lønnen.

Alle kredsformænd i DLF er indkaldt til møde vedr. OK11den 28. februar. Derfor meget mere om OK11 i den mundtlige beretning.

**Kort nyt fra året det gik**

**Ny specialskole i Tårnby**

Den 1. august 2010 åbnede Tårnby Kommune på den nu tidligere Tårnbygårdsskole en specialskole for elever med diagnoser. Etableringen af specialskolen betød at en del lærere og elever i kommunen flyttede skole.

De tidligere elever og lærere fra Tårnbygårdsskolen flyttede den 19. maj over på den udbyggede Pilegårdsskole. På dagen gik alle elever og lærere i optog med flag og musikskoleelever der forrest dannede orkester fra Tårnbygårdsskolen til Pilegårdsskolen, hvor Pilegårdsskolens elever og lærere bød dem velkommen med flag og taler.

**US10**

Lærerne på 10.klasse skolen (US10) er efter aftale overført til DLF-overenskomst.

**Cafeeftermiddag for nye lærere**

Den 24. august havde kredsen inviteret nye lærere til cafeeftermiddag, her bød vi på en lettere anretning samt informerede om Danmarks Lærerforening, vores lokale kreds, om ansættelsesforhold, lønindplacering, hvordan du læser din lønseddel, ferie og dagpenge samt vigtigheden af at kontakte kredsen, hvis man får behov for rådgivning.

**Lokale repræsentanter i Lærernes Pension medlemsforum Øst**

Steen Nielsen, der er tillidsrepræsentant på St. Magleby Skole i Dragør er blevet genvalgt og Morten Thygesen, tillidsrepræsentantsuppleant på Korsvejen Skole i Tårnby er nyvalgt til medlemsforum Øst.

**DHL-løb**

Kreds 13 sponsorerer deltagergebyr, telt med bord- og bænksæt for alle medlemmer af kredsen. DHL-løbet har udviklet sig til en rigtig god tradition, hvor man har mulighed for at deltage og møde kollegaer fra de andre skoler. I 2010 løb vi den 2. september.

Der var i 26 tilmeldte hold, desværre skrumpede det ind til 23 hold, og på selve løbsdagen var der sket endnu en reducering af antallet af løbere.

Til orientering koster hver løber kredsen 255 kr., så det er rigtig ærgerligt, hvis man tilmelder sig og senere fravælger.

**Cafemøde om specialundervisning**

Kredsen afholdt den 7. oktober cafemøde om specialundervisning på Kastrupgårdsskolen med oplæg af konsulent fra DLF, Evy Stokholm.

Evy orienterede bl.a. om lovgrundlag for specialundervisning samt om procedurer for iværksættelse af specialundervisning, PPR’s opgaver, og hvordan man organiserer specialundervisning.

**Pensionisterne**

Vores kasserer, Steen Axbøg er tovholder for pensionistarbejdet.

Der har i 2010 været afholdt følgende arrangementer:

* Forårsmøde i maj med Mylius Thomsens Amagerforedrag godt og godt besøgt.
* Den årlige skovtur gik til Sverige, Lund, Landskrona, Mølle, F. Lundgren, Kullen, Tomarp, Spången. Der deltog 71 pensionister.
* Julefrokosten blev traditionen afholdt på Skottegårdsskolen med det indtil nu største antal deltagere.
* Planlægningsmøde i oktober, hvor alle interesserede pensionister kunne møde op og komme med gode ideer til fremtidige arrangementer.

**Kunstklubben**

Kredsen har en kunstklub med selvstændig bestyrelse, formand er Anja Schmelling, Kastrupgårdsskolen

Alle der på en eller anden måde har en relation til kredsen kan være medlem. Kontingentet er 300 kr. pr. år.

Kunstklubben afholder 3 – 4 ferniseringer pr. år samt et årligt julemarked disse arrangementer foregår i Lærernes Hus, derudover er der en årlig generalforsamling med lodtrækning af indkøbte kunstværker og efterfølgende middag.

Den skriftlige beretning er afsluttet den 17. februar 2011

Vi ses til generalforsamling torsdag den 17. marts på Kastrupgårdsskolen.